open-index/open-wikipedia-markdown huggingface dataset:
Bakelske Aa

De **Bakelske Aa** of **Bakelsche Aa** is in sydstream fan de Aa dy't ûntstiet by de gearrin fan de Alde Aa en de Kaweiske Loop.

De kanalisearre stream hat mar in langte fan fiif kilometer en rint troch it natuergebiet Bakelske Beemden en benoarden fan  de Helmondske nijbouwyk Dierdonk. Eartiids kaam er yn de Nije Aa út, mar sûnt 1993 mûnet er streekrjocht yn de omleide Súd-Willemsfeart út.

De Bakelse Aa is de gemeentegrins tusken Helmond en Gemert-Bakel. Foar 1832 waard de namme *Bakelse Aa* brûkt foar de hiele stream de Vlier, dy't fia de Kaweiske Loop de hjoeddeistige Bakelske Aa foarmet.

Der binne plannen om in part fan de Bakelske Aa syn oarspronlike rin werom te jaan.
Tomas fan Bruce

**Tomas fan Bruce** (Ingelsk: *Thomas Bruce*, Normandysk-Frânsk: *Thomas de Brus*; Kastiel fan Turnberry (Skotlân), ±1284 – Carlisle (Ingelân), mids febrewaris 1307) wie in Skotsk ealman dy't oan heitekant ek fan Normandysk en Iersk etnysk komôf wie. Hy wie in jongere broer fan kening Robert&nbsp;I fan Skotlân, en waard yn 1307 troch de Ingelsen terjochtsteld.

## Libben
Tomas wie in soan fan Robert fan Bruce, 6e hear fan Annandale, en dy syn frou Marjorie, grevinne fan Carrick. Hy kaam omtrint 1284 te wrâld, wierskynlik op it Kastiel fan Turnberry, dat de residinsje fan 'e greven fan Carrick wie. Hy wie in jongere broer fan kening Robert&nbsp;I fan Skotlân, dy't yn 1306, ûnder de Skotske Unôfhinklikheidsoarloggen tsjin Ingelân, op 'e troan kaam. Yn dat konflikt naam Tomas it swurd op om syn broer op it slachfjild te stypjen.

Yn febrewaris 1307, doe't hiel Skotlân suver noch troch de Ingelsen behearske waard, diene Robert fan Bruce en syn folgelingen yn twa groepkes in ynfal yn it súdwesten. Ien legerke, ûnder lieding fan himsels en syn broer Edwert, gie oan lân by it Kastiel fan Turnberry en sette yn Galloway útein mei in guerrilja-oarloch. It oare legerke, besteande út 'e bemanningen fan achttjin galeien, yn totaal sa'n 1.000 man, kaam in ein súdliker oan lân, by Stranraer. Oan it haad fan dizze kloft stiene de beide jongere bruorren Tomas en Aleksander fan Bruce, Malcolm MacQuillan, hear fan Kintyre en de ridder Reginald fan Crawford. Hja waarden lykwols al rillegau ynsletten en nei de Slach by Loch Ryan, op 9 en 10 febrewaris, ta oerjefte twongen troch pleatslike troepen ûnder Duncan MacDowall, in oanhinger fan Jan Comyn, greve fan Buchan, de aartsrivaal fan Robert fan Bruce.

Neitiid waard MacQuillan troch MacDowall daliks deadien, wylst Tomas en Aleksander mei Reginald fan Crawford oerdroegen waarden oan 'e Ingelsen, dy't harren oerbrochten nei Carlisle, yn noardlik Ingelân. Dêr waarden de beide bruorren mids febrewaris 1307 foar ferrie (oan 'e Ingelske kening Edwert&nbsp;I, dy't himsels ek kening fan Skotlân achte) ta de dea brocht waard troch yn it iepenbier ûnthalze te wurden.
Thomas Bruce

"**Thomas Bruce**" of "**Tom Bruce**" hat yn de Wikipedy ferskate betsjuttings:

*Thomas Bruce (broer fan Robert I) (of Tomas fan Bruce) (±1284-1307), Skotsk ealman, broer fan kening Robert&nbsp;I fan Skotlân
*Thomas Bruce, 1e baron fan Clackmannan (of Tomas fan Bruce, 1e baron fan Clackmannan) († foàr 1348), Skotsk ealman
*Thomas Bruce, 1e greve fan Elgin (1599-1663), Skotsk ealman
*Thomas Bruce, 2e greve fan Ailesbury (1656-1741), ek 3e greve fan Elgin, Skotsk ealman en politikus
*Thomas Bruce (politikus) (1738-1797), Skotsk militêr en politikus
*Thomas Bruce, 7e greve fan Elgin (1766-1841), Skotsk ealman en diplomaat
*Thomas Charles Bruce (1825-1890), Skotsk politikus
*Tom Bruce (rugbyspiler) (1885-1917), Australysk rugbyspiler
*Tom Bruce (swimmer) (b. 1952), Amerikaansk swimmer
*Thomas Bruce (cricketer) (b. 1983), Ingelsk cricketer
*Thomas R. Bruce (b. 19??), Amerikaansk ynformatikus
Aleksander fan Bruce

"**Aleksander**" (of "**Alexander**") "**fan Bruce**" (of "**Bruce**", "**de Bruce**", "**fan Brus**" of "**de Brus**") hat yn 'e Wikipedy ferskate betsjuttings:

* Aleksander fan Bruce (broer fan Robert I) (±1285-1307), in broer fan kening Robert I fan Skotlân
* Aleksander fan Bruce, greve fan Carrick (1???-1333), in oerwûne soan fan Edwert fan Bruce en in omkesizzer fan kening Robert I fan Skotlân
Alexander Bruce

"**Alexander Bruce**" of "**Alex Bruce**" hawwe yn de Wikipedy ferskate betsjuttings:

## Skotten
*Alexander Bruce (broer fan Robert I) (±1285-1307), Skotsk ealman, broer fan kening Robert I fan Skotlân
*Alexander Bruce, greve fan Carrick (1???-1333), Skotsk ealman, omkesizzer fan kening Robert I fan Skotlân
*Alexander Bruce, 2e greve fan Kincardine (1629-1681), Skotsk ealman, útfiner, politikus en rjochter
*Alexander Balmain Bruce (1831-1899), Skotsk predikant en teolooch
*Alexander Low Bruce (1839-1893), Skotsk sakeman
*Alexander Bruce (neurolooch) (1846-1911) Skotsk sjirurch en psychiater
*Alexander Bruce, 6e lord Balfour fan Burleigh (1849-1921), Skotsk ealman en politikus
*Alexander Livingstone Bruce (1881-1954), Skotsk sakeman yn Nyasalân (Malawy)
*Alex Bruce (Skotsk fuotballer) (b. 1952), Skotsk fuotballer

## Amerikanen
*Alexander B. Bruce (1853–1???), Amerikaansk bakker en politikus
*Alexander C. Bruce (18??-19??), Amerikaansk gemeenteriedslid út Atlanta
*Alexander Bruce (fideospultsje-ûntwerper) (b. 19??), Amerikaansk fideospultsje-ûntwerper

## Australiërs
*Alexander Bruce (fee-ynspekteur) (1827-1903), Australysk fee-ynspekteur en boer

## Ingelsen
*Alexander Carmichael Bruce (±1850–1926), Ingelsk plysjekommissaris

## Kanadezen
*Alexandra Bruce (badmintonster) (ropnamme Alex, b. 1990), Kanadeesk badmintonster

## Nijseelanners
*Alexander Bruce (politikus) (±1839-1917), Nijseelânsk yngenieur, fakbûnslieder en politikus
*Alex Bruce (rugbyspiler) (1887-1970), Nijseelânsk rugbyspiler en cricketer

## Noardieren
*Alex Bruce (Noardiersk fuotballer) (b. 1984), Noardiersk fuotballer

## Sjoch ek
*Alexander Bryce (†1832), Ingelsk generaal
Elizabeth fan Bruce (suster fan Robert I)

**Elizabeth fan Bruce** (Ingelsk: *Elizabeth Bruce*, Normandysk-Frânsk: *Elizabeth de Brus*; Kastiel fan Turnberry (Skotlân), ±1286 – 13??) wie in Skotsk ealfrouwe dy't oan heitekant ek fan Normandysk en Iersk etnysk komôf wie.

## Libben
Hja wie in dochter fan Robert fan Bruce, 6e hear fan Annandale, en wierskynlik dy syn frou Marjorie, grevinne fan Carrick, hoewol't guon histoarisy fan betinken binne dat se gjin dochter fan Marjorie fan Carrick wie, mar mooglik in oerwûn bern fan Annandale en in mêtresse. Yn elts gefal wie Elizabeth in suster (itsij in folle, itsij in healsuster) fan kening Robert&nbsp;I fan Skotlân, dy't yn 1306, ûnder de Skotske Unôfhinklikheidsoarloggen tsjin Ingelân, op 'e troan kaam.

Oer Elizabeth fan Bruce is fierders net safolle oerlevere. Se kaam omtrint 1286 te Carrick te wrâld, wierskynlik op it Kastiel fan Turnberry, de residinsje fan 'e greven fan Carrick. Letter troude se mei de ridder Willem fan Dishington, hear fan Ardross. Mei him krige se yn elts gefal ien soan, dy't ek Willem fan Dishington hiet en letter sheriff fan Fife wie. Har stjerdatum en -plak binne ûnbekend.
Aleksander fan Bruce, greve fan Carrick

**Aleksander fan Bruce** (Ingelsk: *Alexander Bruce*, Normandysk-Frânsk: *Alexandre de Brus*, Skotsk-Gaelysk *Alasdair Bruis*; 1??? – Halidon Hill, 19 july 1333) wie in Skotsk ealman dy't oan heitekant ek fan Normandysk en Iersk etnysk komôf wie. Hy wie in omkesizzer fan 'e ferneamde kening Robert&nbsp;I fan Skotlân, en sneuvele yn 1333 yn 'e Twadde Skotske Unôfhinklikheidsoarloch.

## Libben
Aleksander wie de (wierskynlik oerwûne) soan fan Edwert fan Bruce, de jongere broer fan 'e ferneamde Skotske kening Robert&nbsp;I, dy't sels fan 1316 oant 1318 hege kening fan Ierlân wie. Aleksander syn mem wie Isabella fan Strathbogie, de dochter fan Jan fan Strathbogie, greve fan Atholl.

Oer Aleksander is net sa'n bjuster soad bekend. Hy krige yn 1329 de titel greve fan Carrick taparte, dy't syn heit foar him droegen hie. Nei syn heite dea yn 'e Slach by Faughart, yn 1318, wie dy wer yn it besit kommen fan Aleksander syn omke, Robert&nbsp;I, en by de berte fan syn neef David&nbsp;II, yn 1324, hie dy de titel krigen. Doe't David yn 1329 syn heit opfolge as kening, waard it greefskip fan Carrick trochskood nei Aleksander. Dêrmei wied er de lêste greve fan Carrick út it Hûs Bruce.

Aleksander spile fierders yn 1332, by it útbrekken fan 'e Twadde Skotske Unôfhinklikheidsoarloch, in ambifalinte rol ûnder de earste ynfal fan 'e troepen fan Edwert fan Balliol yn Skotlân. In skoft lang wied er aktyf as folgeling fan Balliol, mar letter joech er him wer by syn eigen folk. Hy sneuvele op 19 july 1333 yn 'e Slach by Halidon Hill, wylst er oan 'e Skotske kant focht.

Aleksander fan Bruce wie troud mei Eleönoara Douglas, de docher fan 'e beskermhear fan Skotlân Archibald Douglas. Mei har hied er ien dochter, Eleönoara fan Bruce, dy't letter troude mei in Willem fan Cunningham, hear fan Kilmaurs.
Maud fan Bruce

"**Maud**", "**Matilde**" of "**Mathilde**" "**fan Bruce**", "**Bruce**", "**de Bruce**", "**fan Brus**" of "**de Brus**" hat yn 'e Wikipedy ferskate betsjuttings:

* Maud fan Bruce (suster fan Robert I) (±1287-nei sept. 1323), Skotsk ealfrouwe, suster fan kening Robert I fan Skotlân
* Maud fan Bruce (dochter fan Robert I) (1303-1353), Skotsk ealfrouwe, dochter fan kening Robert I fan Skotlân
Maud fan Bruce (suster fan Robert I)

**Maud fan Bruce** (Ingelsk: *Maud Bruce*; folút: **Matilde fan Bruce**, Ingelsk: *Mathilda Bruce*, Normandysk-Frânsk: *Mathilde de Brus*; Kastiel fan Turnberry (Skotlân), ±1287 – Fearn (Skotlân), nei septimber 1323) wie in Skotsk ealfrouwe dy't oan heitekant ek fan Normandysk en Iersk etnysk komôf wie.

## Libben
Hja wie in dochter fan Robert fan Bruce, 6e hear fan Annandale, en dy syn frou Marjorie, grevinne fan Carrick. Maud wie de jongste suster fan kening Robert&nbsp;I fan Skotlân, dy't yn 1306, ûnder de Skotske Unôfhinklikheidsoarloggen tsjin Ingelân, op 'e troan kaam.

Oer Maud fan Bruce is fierders net safolle oerlevere. Se kaam omtrint 1287 yn Carrick te wrâld, wierskynlik op it Kastiel fan Turnberry, dat de residinsje fan 'e greven fan Carrick wie. Har folute namme wie 'Matilde', hoewol't se yn guon boarnen fan 'Marjorie' neamd wurdt. Se troude yn 1308 op 'e Orkney-eilannen mei de Hugo, greve fan Ross. Mei him krige se teminsten trije bern:
* Marjorie fan Ross
* Willem III, greve fan Ross
* Jan fan Ross
Maud ferstoar yn it Skotske Fearn, koart nei septimber 1323, yn 'e âlderdom fan omtrint 36 jier.
Ferdrach fan Washington (1836)

It **Ferdrach fan Washington** wie in formele oerienkomst tusken de Odjibwe- en Ottawa-Yndianen dy't oarspronklik it súdlike en sintrale part fan Neder-Michigan bewennen, en it regear fan 'e Feriene Steaten. It waard op 28 maart 1836 sletten yn 'e Amerikaanske haadstêd Washington, D.C., en ûndertekene troch ferskate opperhaden fan 'e Odjibwe en Ottawa, en troch Henry Schoolcraft, dy't as Yndiaansk kommissaris (it haad fan it Buro fan Yndiaanske Saken) de Amerikaanske oerheid fertsjintwurdige. Neffens dit ferdrach stiene de Odjibwe en Ottawa harren lân ôf oan 'e Feriene Steaten, sadat it frijkaam foar kolonisaasje. Yn ruil dêrfoar krigen se ferskate oansjenlike reservaten tawiisd yn it noardwesten fan Neder-Michigan. Neitiid waard harren dat lân lykwols ek ôfnommen en ferskate stamme-organisaasjes moasten oant de ein fan 'e tweintichste iuw ta prosedearje om har federale erkenning en alteast in diel fan it har taseine reservaatlân werom te krijen.
Ferdrach fan Detroit

* Ferdrach fan Detroit (1807), in oerienkomst tusken de Feriene Steaten en de Odjibwe-, Ottawa-, Potawatomy- en Wiandot-Yndianen fan Neder-Michigan
* Ferdrach fan Detroit (1855), in oerienkomst tusken de Feriene Steaten en de Odjibwe- en Ottawa-Yndianen fan Neder-Michigan
Ferdrach fan Detroit (1855)

It **Ferdrach fan Detroit** wie in formele oerienkomst tusken de Odjibwe- en Ottawa-Yndianen dy't oarspronklik it súdlike en sintrale part fan Neder-Michigan bewennen, en it regear fan 'e Feriene Steaten. It waard op 31 july 1855 sletten yn 'e Amerikaanske stêd Detroit. Under de betingsten fan dit ferdrach waarden foar de Odjibwe en Ottawa dy't hast tweintich jier earder, by it Ferdrach fan Washington fan 1836, harren lân ôfstien hiene oan 'e Feriene Steaten, ferskate reservaten stifte yn it noardwesten fan Neder-Michigan, of waarden besteande reservaten oanpast.
Resort

In **resort** (útspr.: [ri:'zɔrt], likernôch "riizôrt") is in ferbliuwsgelegenheid dy't almeast rjochte is op lúkse en komfôr. It is in lienwurd út it Ingelsk, wêrfan't de oarspronklike betsjutting "ferbliuw" is. In resort kin in fakânsjeoard wêze, mar bgl. ek in konferinsjeoard. Behalven dat it rekreaasje, ferdivedaasje en sport biedt, heart der yn 'e measte gefallen ek in útfanhûzersfunksje by, ornaris yn 'e foarm fan in lúks hotel.

Resorts wurde gauris om ferdivedaasjeparken hinne boud, mei as doel om 'e besikers mear as ien dei fêst te hâlden. Soks sjocht men bgl. yn Nederlân by de Efteling, en yn Parys by Euro Disneylân. Behalven in ferbliuwsfunksje omfiemje sokke hotels ek sauna's, swimbaden, sportfjilden, restaurants, kafees en fitnessgelegenheden.

Faak binne resorts besletten plakken, dêr't men net samar op 'e dolle roes hinne kin, mar dêr't yn 't foar reservearrings makke wurde moatte. Dêrby binne resorts faak ôfbeakene en bewekke, om foar te kommen dat de rêst fan 'e besikers fersteurd wurdt.
Peshawbestown (Michigan)

**Peshawbestown** is in doarp yn it plattelânsdistrikt Suttons Bay Township, yn Leelanau County, yn 'e Amerikaanske steat Michigan. It leit yn it noardwesten fan Neder-Michigan, sa'n 16&nbsp;km besuden it gruttere doarp Northport, en likernôch 32&nbsp;km noardlik fan 'e stêd Traverse City. Peshawbestown leit op it Leelanau-skiereilân, oan 'e westkust fan 'e Grand Traversebaai, in wetter dat ta de gruttere Michiganmar heart. Neffens gegevens út 1984 hie it doarp doe likernôch 200 ynwenners.
__TOC__
## Skiednis
Peshawbestown, dat yn histoaryske dokuminten ek wol (mis)stavere wurdt as 'Peshabetown', 'Peshabatown', 'Pshawbatown' en 'Preshabetown', begûn omtrint 1850 as in roomske missypost foar de lânseigen Odjibwe- en Ottawa-Yndianen. Ien boarne, in artikel út 'e *[[Detroit Free Press]]*, fan 12 febrewaris 1911, wol hawwe dat de missypost yn 1849 stifte waard troch de roomske preester Ignatius Mrak.

Neffens de *[[Katolike Ensyklopedy]]* wie Mrak lykwols fan 1849 oant 1852 wurksum yn 'e omkriten fan Harbor Springs, oan 'e Little Traversebaai. Histoarikus Walter Romig skreau yn 1986 yn syn *Michigan Place Names* dat Peshawbestown yn 1852 stifte wie troch Mrak en de predikant Angelus van Praemel, en dat de delsetting yn 't earstoan 'Eaglestown' neamd waard, oant Mrak syn opfolger Philip Zorn it omneamde ta de hjoeddeistige namme, nei it doe regearjende opperhaad Peshaba.

## Hjoeddeistige sitewaasje
De ynwenners fan Peshawbestown wiene yn 1984 frijwol allegear fan Yndiaansk komôf en leden fan 'e etnyske groepen fan 'e Odjibwe en de Ottawa. It doarp hat in oerflak fan 5,1 ha (12,5 acres), en leit yn it Grand Traverse Yndianereservaat fan 'e Grand Traverse Troep fan Ottawa en Tsjippewa Yndianen fan Michigan.

De lokale ekonomy driuwt benammen op 'e koark fan it toerisme, en de grutste wurkjouwer is it pleatslike *Leelanau Sands Casino*, dat eigendom is fan 'e Grand Traverse Troep. Ek it haadkantoar fan 'e stamme is yn Peshawbestown fêstige. Oare besjensweardichheden binne de histoaryske houtene *Kateri Tekawitha Catholic Church* (de pleatslike roomske tsjerke) en de jierlikse pow-wow dy't de Grand Traverse Troep yn augustus yn Peshawbestown hâldt, mei Yndiaanske iterij, keunst, sporten en dûnsen.
Ferdrach fan Washington

* Ferdrach fan Washington (1805), in oerienkomst tusken de Feriene Steaten en de Kriik-Yndianen
* Ferdrach fan Washington (1824), in oerienkomst tusken de Feriene Steaten en de Sauk-, Foks- en Iowa-Yndianen
* Ferdrach fan Washington (1826), in oerienkomst tusken de Feriene Steaten en de Kriik-Yndianen
* Ferdrach fan Washington (1831), in oerienkomst tusken de Feriene Steaten en de Menominy-Yndianen
* Ferdrach fan Washington (1836), in oerienkomst tusken de Feriene Steaten en de Odjibwe- en Ottawa-Yndianen fan Neder-Michigan
* Ferdrach fan Washington (1842) of it Webster-Ashburton Ferdrach, in oerienkomst it ferrin fan 'e grins tusken de Feriene Steaten en Kanada
* Ferdrach fan Washington (1846) of it Oregon-ferdrach, in oerienkomst tusken de Feriene Steaten en Grut-Brittanje wêrby't it mienskiplike Oregon-territoarium opdield waard
* Ferdrach fan Washington (1855), in oerienkomst tusken de Feriene Steaten en de Odjibwe-Yndianen
* Ferdrach fan Washington (1871), in oerienkomst tusken de Feriene Steaten en it Britske Ryk
* Ferdrach fan Washington (1884), in ynternasjonale oerienkomst wêrby't de Meridiaan fan Greenwich fêststeld waard as de 0-meridiaan
* Ferdrach fan Washington (1900) of de Frede fan Washington, in oerienkomst tusken de Feriene Steaten en Spanje dy't in ein makke oan 'e Spaansk-Amerikaanske Oarloch
* Ferdrach fan Washington (1922) of it Marineferdrach fan Washington, in ynternasjonale oerienkomst wêrby't de grutmachten fan 'e wrâld harsels beheinings oangeande de grutte fan har marines opleine om in wapenwedrin foar te kommen 
* Ferdrach fan Washington (1949), better bekend as it Noardatlantysk Fedrach, wêrmei't de NATO oprjochte waard
* Ferdrach fan Washington (1973), better bekend as CITES (*Convention on International Trade in Endangered Species of Wild Fauna and Flora*), in ynternasjonale oerienkomst op it mêd fan natoerbeskerming
* Ferdrach fan Washington (1989), in ynternasjonale oerienkomst oangeande copyright op it mêd fan kompjûtersystemen
Tsjeppe Noas

**Tsjeppe Noas** (Ingelsk: ***Pretty Nose***; westlike Feriene Steaten, 1851 – yn it Wind River Yndianereservaat (Wyoming), nei 1952) wie in froulik kriichsopperhaad fan 'e Noardlike Arapaho, dy't meifocht yn 'e Grutte Sû-Oarloch fan 1876. Hoewol't hja yn guon boarnen identifisearre wurdt as in Noardlike Sjajinne, wie hja beslist in Arapaho. De betizing waard wierskynlik feroarsake trochdat de beide folken nau besibbe binne en foarhinne trouwe bûnsgenoaten wiene. Tsjeppe Noas oerlibbe de oarloch en wenne oant op hege jierren yn it Wind River Yndianereservaat fan 'e Noardlike Arapaho Stamme yn 'e Amerikaanske steat Wyoming.

## Libben
### Jonkheid
Tsjeppe Noas waard yn of omtrint 1851 berne. Neffens in foto út 1878 fan Laton Alton Huffman, dêr't beide froulju op te sjen binne, hie se in jongere suster dy't fan Spikkelbûnt Hartejong (*Spotted Fawn*) hiet. Mei't dy op 'e foto trettjin jier wie, moatte de susters sa'n fjirtjin jier skeeld hawwe. De platen fan dizze foto (mei as titel *Spotted Fawn & Pretty Nose*) meitsje no ûnderdiel út fan 'e *Western Americana Photographs Collection* (doaze S12, map S2215) fan 'e ôfdieling manuskripten fan it Departemint fan Seldsume Boeken en Spesjale Kolleksjes fan 'e Bibleteek fan 'e Universiteit fan Princeton, yn Nij-Jersey. In oare foto fan Spikkelbûnt Hartejong allinnich is yn it besit fan it Keunstynstitút fan Chicago.

### Lettere jierren
As opslûpen fanke ûntjoech Tsjeppe Noas har ta in betûft kriger, en letter waard se in kriichsopperhaad fan 'e Noardlike Arapaho. Yn dy hoedanichheid joech se har mei guon oare Noardlike Arapaho yn 'e Grutte Sû-Oarloch fan 1876 by de tradisjonele bûnsgenoaten fan har folk, de Noardlike Sjajinnen en de Lakota. Tsjeppe Noas focht û.m. mei yn 'e ferneamde Slach oan 'e Little Bighorn, dêr't de Yndianen ûnder lieding fan Sittende Bolle, Mâl Hynder en Gal it Amerikaanske 7e Kavaleryrezjimint fan luitenant-kolonel George Armstrong Custer in ferpletterjende nederlaach tabrochten. Hoewol't guon Amerikaanske boarnen har by dy gelegenheid ek as Sjajinne te boek stelden, waarden yn ferskate beskriuwings de mei reade, swarte en wite kralen fersierde úteinen fan har mouwen neamd, dy't har foar saakkundigen dúdlik identifisearren as in opperhaad fan 'e Arapaho.

Nei de úteinlike Yndiaanske nederlaach yn 'e oarloch waard Tsjeppe Noas mei de oare Noardlike Arapaho oerbrocht nei it Wind River Yndianereservaat fan Wyoming, dêr't se oan har dea ta libbe as in foaroansteand en respektearre stamâldste. Har beppesizzer, Mark Soldier Wolf, dy't letter ek opperhaad en stamâldste fan 'e Arapaho Stamme fan it Wind River Reservaat waard, tsjinne as Amerikaansk marinier yn 'e Koreaanske Oarloch. It is ûnbekend wannear't Tsjeppe Noas stoar, mar hja wie yn elts gefal yn 1952, yn 'e âlderdom fan 101 jier, noch tsjûge fan 'e weromkear fan har beppesizzer út Koreä yn it Wind River Reservaat.

## Sjoch ek
*Bizonkeallepaadfrou
*Ferwegend Klaad
*Minnie Hollow Wood
*Rint-mei-de-Stjerren

## Keppelings om utens
*''The Story of Soldier Wolf'', oer Tsjeppe Noas har pakesizzer, op AlJazeera.com
Grand Traversebaai

De **Grand Traversebaai** (Ingelsk: *Grand Traverse Bay*) is in wetter dat heart ta it systeem fan 'e Grutte Marren fan Noard-Amearika. It is in baai oan 'e noardwestkust fan Neder-Michigan, dy't ûnderdiel útmakket fan 'e gruttere Michiganmar. De Grand Traversebaai wurdt fan it fêstelân fan Neder-Michigan skaat troch it Leelanau-skiereilân, dat fan 'e kust fan Neder-Michigan nei it noarden ta útstekt. Dit wetter moat net betize wurde mei de (folle lytsere) Grand Traversebaai oan 'e kust fan it Keweenaw-skiereilân, yn 'e Boppemar.

De Grand Traversebaai is 51&nbsp;km lang fan noard nei súd en 16&nbsp;km breed fan east nei west. It djiptemaksimum bedraacht 190&nbsp;m. De baai wurdt ferdield yn twa earms troch it yn 'e midden út it suden wie útstekkende Old Mission-skiereilân. Oan 'e súdlike útein fan 'e Grand Traversebaai leit de stêd Traverse City op it punt dêr't de rivier de Boardman yn 'e baai útmûnet. Yn dy kontrei is it allegear kersehôven, wat de reden is dat Traverse City himsels de 'Kersehaadstêd fan 'e Wrâld' neamd.

Ferskate lytsere baaien meitsje ûnderdiel út fan 'e Grand Traversebaai. Dat binne de Northportbaai, de Suttonsbaai, Omenabaai, Bowers Harbor en de Old Missionbaai. Yn septimber 2007 waard troch ûnderwetterarcheologen yn 'e Grand Traversebaai in rotsblok fan 1,2&nbsp;m by 5&nbsp;m fûn dêr't in prehistoaryske ôfbylding fan in mastodont mei in spear yn syn side yn kurven wie.
Grand River (rivier yn Michigan)

De **Grand River** is mei 406 km de langste rivier fan de Amerikaanske steat Michigan. Hy rint troch de plakken Jackson, Eaton Rapids, Lansing, Grand Ledge, Portland, Ionia, Lowell, Grand Rapids en Grand Haven en mûnet út yn de Michiganmar. De Grand River hat in ôfwetteringsgebiet fan 14.431 km².

De Yndianen dy't oan de rivier wennen, foar de komst fan de Frânsken en Britten, neamden de rivier *O-wash-ta-nong*, dat betsjut 'Fier-fuort-wetter', út reden fan syn langte.

## Sydrivieren
De grutste sydrivieren fan de Grand River binne de Red Cedar River, Looking Glass River, Maple River, Flat River, Thornapple River en de Rogue River.


File:North_Lansing_dam.jpg|De North Lansingdaam, ûnder Lansing
File:Grand River, Grand Rapids.jpg|De Grand River yn Grand Rapids
Manistee (rivier)

De rivier de **Manistee** (útspr.: [mænə'sti:], likernôch: "mennestii") is in 310&nbsp;km lange wetterrin yn it noarden fan it skiereilân Neder-Michigan, it súdlike diel fan 'e Amerikaanske steat Michigan, yn it gebiet fan 'e Grutte Marren. De Manistee ûntspringt yn 'e sânheuvels yn it súdeastlike part fan Antrim County, deunby de grins mei Otsego County, likernôch 10&nbsp;km súdeastlik fan it plak Alba. Ut dy djippe sânlaach kriget de rivier it hiele jier rûn in stabile en tige heldere stream wetter, dy't de Manistee populêr makket ûnder angelders. Ut Antrim County wei streamt de Manistee troch Kalkaska, Missaukee, Wexford en Manistee County, oant er by de stêd Manistee útmûnet yn 'e Michiganmar. It ôfwetteringsgebiet fan de Manistee beslacht 4.600 km².

## Skiednis
De namme 'Manistee' is ôfkomstich út 'e Yndiaanske Ottawa-taal, mar troch ferbastering is de oarspronklike betsjutting dreech fêst te stellen. Miskien komt it fan it wurd *ministigweyaa*, dat "rivier mei eilannen yn 'e mûning" betsjut. Under de betingsten fan it Ferdrach fan Washington waard yn 1836 in grut diel fan 'e delling fan 'e Manistee, wêrûnder de mûning fan 'e rivier, ta Yndianereservaat ferklearre. Neitiid waard dat reservaat lykwols wer opheft doe't de grûn te oantreklik bliek foar blanke kolonisten.

De bopperin fan 'e Manistee wie oant de 1880-er jierren ferneamd as ien fan wrâlds bêste plakken om op flachsalmen te fiskjen, wêrby't yn in wykein rom boppe de 1.000 fisken út it wetter helle waarden. Dêr kaam in ein oan doe't blanke kolonisten omtrint 1880 úteinsetten mei it roaien fan 'e bosken yn 'e krite en dêrmei it wetter bedoaren foar salm. De boskbou duorre oant likernôch 1910, doe't it meastepart fan it wâldlân by de rin fan 'e Manistee lâns kappe wie. Tsjintwurdich wurdt rivier meast brûkt yn it ramt fan rekreaasje. Behalven foar angeljen (benammen op salm en reinbôchforel), wurdt der op 'e Manistee ek in protte kanoë.
10 West Studios

**10 West Studios** is in lytsere Amerikaanske filmstudio dy't spylfilms fan folle lingte produsearret. It bedriuw waard yn 2008 oprjochte troch Harold Cronk en Matthew Tailford, en is fêstige is yn it stedsje Manistee, dat yn Neder-Michigan leit, oan 'e mûning fan 'e rivier de Manistee en de kust fan 'e Michiganmar. It drama *Wat If...* (2010) en de bernefilm *Mickey Matson and the Copperhead Conspiracy* (2012) waarden ek op lokaasje yn Manistee opnommen.

## Fasiliteiten
10 West Studios is fêstige op in terrein fan 4 ha, dêr't it bedriuw fiif *[[soundstage]]s* makke hat yn ferboude loadsen dêr't foarhinne plezierjachten foar de winter opslein waarden. Dizze gebouwen hawwe no de namme *The Waterfront Stages* krigen. Mei-inoar hawwe dy *soundstages* in oerflak fan 4.200&nbsp;m², en de grutste beslacht allinnich al 2.800&nbsp;m². In blok fierderop stiet in oare fasiliteit fan 10 West Studios. Dat gebou draach de namme *The Ironworks*, en is in âlde izerjitterij mei in oerflak fan 3.000&nbsp;m², dy't de status fan histoarysk monumint hat.

## Filmography
● 2010 – *What If...* (mei Kevin Sorbo, Kristy Swanson, Debby Ryan en John Ratzenberger)
● 2010 – *Johnny* (mei Musetta Vander en Lee Majors)
● 2011 – *Jerusalem Countdown* (mei David A.R. White enRandy Travis)
● 2012 – *Mickey Matson and the Copperhead Conspiracy* (mei Lee Arenberg, Patrika Darbo, Christopher Lloyd en Ernie Hudson)
● 2014 – *Return to the Hiding Place* (mei John Rhys-Davies en Craig Robert Young)
● 2014 – *Silver Bells* (mei Bruce Boxleitner en Kenton Duty)

## Keppelings om utens
*Offisjele webside fan 10 West Studios
Soundstage

In ***soundstage*** (útspr.: ['sau̯ndste:ʤ], likernôch: "sauntsteedzj") is in lûdtichte loads of keamer dy't brûkt wurdt foar it meitsjen fan films en tillefyzjeproduksjes en ornaris diel útmakket fan in fêste film- of tillefyzjestudio. De term *soundstage* betsjut letterlik "lûdspoadium" yn it Ingelsk, en ferwiist nei de akkoestyk fan lûdsopnamen. By it meitsjen fan films of tillefyzjesearjes wurdt de lûdsbân nammentlik apart fan 'e bylden produsearre, wêrby't soms beskate lûden tafoege of fuorthelle wurde. Dêrfoar is in lûdticht fermidden needsaaklik.
Manistee Yndianereservaat

It **Manistee Yndianereservaat** (Ingelsk: *Manistee Indian Reservation*) is it reservaat yn 'e Amerikaanske steat Michigan fan 'e federaal erkende Little River Troep fan Ottawa Yndianen (*Little River Band of Ottawa Indians*). Dat is ien fan fjouwer federaal erkende stamme-organisaasjes yn 'e Feriene Steaten dy't de Ottawa-Yndianen fertsjintwurdigje. It reservaat waard weroprjochte yn 1994. It haadkertier is fêstige yn Manistee, dat bûten it eigentlike reservaat leit.

## Geografy
It Manistee Yndianereservaat leit oan 'e westkust fan Neder-Michigan. It bestiet út guon fersprate perselen yn Manistee County, en teffens yn Custer Township en Eden Township yn it oangrinzgjende Mason County. Der binne gjin gegevens beskikber oangeande it mienskiplike oerflak fan dy perselen, mar mei't de Little River Troep pas mids 1990-er jierren úteinset is mei it oankeapjen fan lân, kin it net botte grut wêze. It haadplak fan it reservaat is de stêd Manistee, dy't bûten it eigentlike reservaat leit. 

## Skiednis
It oarspronklike Manistee Reservaat waard ûnder de betingsten fan it Ferdrach fan Washington, fan 1836, foar de Ottawa fan 'e Little River Troep stifte. It besloech sa'n 70.000&nbsp;acres (283,4&nbsp;km²), en omfieme dêrmei de hiele mûning fan 'e rivier de Manistee. It waard yn 'e tekst fan it ferdrach omskreaun as *"seis [[myl]] yn breedte en twaentweintich fan east nei west, de delling fan 'e rivier de [[Manistee (rivier)|Manistee]] ynbegrepen, him oan beide kanten fan 'e rivier nei it easten útstrekkend oan Seksje 4 ta [...]"*

Dit reservaat waard lykwols oan 'e ein fan 'e njoggentjinde iuw troch it Amerikaanske regear opheft. Nei in lange wrakseling mei de Amerikaanske oerheidsburokrasy wist de Little River Troep yn 1994 einlings syn erkenning werom te winnen. Sadwaande waard op 21 septimber 1994 troch it Amerikaansk Ministearje fan Binnenlânske Saken foar de stamme it eigen Little River Yndianereservaat oprjochte.

## Ekonomy en foarsjennings
Op 3 desimber 1998 sleat it steatsregear fan Michigan (yn 'e persoan fan gûverneur John Engler) in oerienkomst mei de Little River Troep, wêrby't de steat tasei en stean kânsspullen ta op it grûngebiet fan it Manistee Reservaat, nettsjinsteande dat dêrop yn 'e rest fan 'e steat in ferbod fan krêft is. Ornaris is it sa dat reservaatlân dochs al net ûnder steatswetjouwing falt, en sokke steatsferbodden op it organisearjen fan kânsspullen dêr net jilde. Mar dat is inkeld sa by reservaten dy't al bestiene doe't yn 1988 de Wet op 'e Regulaasje fan Yndiaanske Kânsspullen oannommen waard. Jongere reservaten, lykas Manistee, falle dêr dus net ûnder. 

Mei de oerienkomst fan 1998 yn 'e hân, sette de Little River Troep yn it Manistee Reservaat lykwols útein mei de bou fan in eigen kasino, it *Little River Casino and Resort*, dat yn 1999 iepengie. Sûnt is it ferskaten kearen útwreide, oant it in flieroerflak fan goed 7.000&nbsp;m² hie. It kompleks omfiemet û.m. in lúks hotel mei 292 keamers, in skouboarch mei 1.700 sitplakken en in grut tal gokautomaten en rûlette- en blackjack-tafels.

## Keppelings om utens
*Offisjele webside fan 'e Little River Troep fan Ottawa Yndianen
John Stronach

**John Stronach** (Edinburch, 7 maart 1810 – Sina?, 1888) wie in Britsk predikant en sindeling fan Skotsk komôf. Hy wie de jongere broer fan Alexander Stronach, dy't ek as sindeling yn Sina wurksum wie.

## Libben
Nei't er oansteld wie as anglikaansk predikant, ferliet John Stronach yn 1837 Ingelân yn it selskip fan syn frou en syn broer Alexander, om ûnder de auspysjes fan 'e *[[London Missionary Society]]* sindingswurk yn Sina te dwaan. Hy berikte yn 1838 de Britske koloanje Singapoer, dêr't er Sineesk en Maleisk learde. Yn 1839 sette er útein mei te preekjen yn it 
Hokkineesk, de taal fan 'e sintrale eastkust fan Sina. Nei in ferkenningsreis dy't er yn 1843 allinnich ûndernaam, sette Stronach yn 1844 mei syn gesin ôf nei Sina, dêr't er mei it preekjen fan it kristendom oanfong yn Amoy (no Xiamen), in havenstêd rjocht foar Taiwan oer op it Sineeske fêstelân. Fanwegen sûnensswierrichheden sette syn frou mei har fjouwer bern ein 1845 ôf nei Ingelân, mar ear't se dêr arrivearre, kaam se begjin maart 1846 op see te ferstjerren.

John Stronach waard troch syn amtgenoaten op 'e sindingspost yn Amoy útkeazen om harren te fertsjintwurdigjen yn in Bibeloersettingskommisje dy't yn 1847 út sindelingen út hiel Sina yn Sjanghai gearstald waard. Dêr wurke er oant 1850 oan 'e oersetting fan it Nije Testamint yn it Sineesk, en neitiid oant 1853 oan 'e oersetting fan it Alde Testamint. Under syn ferbliuw yn Sjanghai iepene Stronach dêr in lytse kapel dêr't er eltse dei yn it Hokkineesk preke foar gastarbeiders út it Hokkineeske taalgebiet (de provinsje Fujian) dy't yn Sjanghai wurksum wiene. Nei 1853 kearde er werom nei de missypost yn Amoy.

## Keppelings om utens
* Alexander Wylie, ''Memorials of Protestant Missionaries to the Chinese'', Shanghai, 1867 (American Presbyterian Mission Press), "John Stronach", s. 104-105
Michigan (betsjuttingsside)

"**Michigan**" hat yn de Wikipedy ferskate betsjuttings:

*Michigan, ien fan 'e 50 steaten fan 'e Feriene Steaten fan Amearika

## Oare betsjuttings
### Geografy
;;wetters
* Michiganmar, ien fan 'e fiif Grutte Marren fan Noard-Amearika
;;plakken
* Michigan (West-Firginia), in plak yn 'e Amerikaanske steat West-Firginia

* Michigan City (Indiana), in plak yn 'e Amerikaanske steat Indiana
* Michigan City (Kalifornje), in plak yn 'e Amerikaanske steat Kalifornje
* Michigan City (Mississippy), in plak yn 'e Amerikaanske steat Mississippy
* Michigan City (Noard-Dakota), in plak yn 'e Amerikaanske steat Noard-Dakota

;;plattelânsdistrikten
* Michigan Township (Clinton County, Indiana), in plattelânsdistrikt yn Indiana
* Michigan Township (LaPorte County, Indiana), in plattelânsdistrikt yn Indiana
* Michigan Township (Kansas), in plattelânsdistrikt yn Kansas
* Michigan Township (Nebraska), in plattelânsdistrikt yn Nebraska
* Michigan Township (Grand Forks County, Noard-Dakota), in plattelânsdistrikt yn Noard-Dakota
* Michigan Township (Nelson County, Noard-Dakota), in plattelânsdistrikt yn Noard-Dakota

;;strjitten
* Michigan Avenue (Chicago), in bekende strjitte yn Chicago
* Michigan Avenue (Michigan), oantsjutting foar U.S. Route 12 yn Michigan

### Oar
* Michigan (drúf), in alternative beneaming foar it Catawba-druveras
* Michigan-hotdog, in Kanadeeske foarm fan 'e hotdog dy't oerdutsen is mei saus
Wyoming (betsjuttingsside)

"**Wyoming**" hat yn de Wikipedy ferskate betsjuttings:

* Wyoming, ien fan 'e 50 steaten fan 'e Feriene Steaten fan Amearika

## Oare betsjuttings
### Geografy
#### Austraalje
* Wyoming (Nij-Súd-Wales), in plak yn 'e Australyske steat Nij-Súd-Wales

#### Feriene Steaten
;;plakken
* Wyoming (Delaware), in plak yn 'e Amerikaansk steat Delaware
* Wyoming (Illinois), in plak yn 'e Amerikaansk steat Illinois
* Wyoming (Iowa), in plak yn 'e Amerikaansk steat Iowa
* Wyoming (Michigan), in plak yn 'e Amerikaansk steat Michigan, foarhinne Wyoming Township (Michigan)
* Wyoming (Minnesota), in plak yn 'e Amerikaansk steat Minnesota
* Wyoming (Nebraska), in plak yn 'e Amerikaansk steat Nebraska
* Wyoming (New York), in plak yn 'e Amerikaansk steat New York
* Wyoming (Ohio), in plak yn 'e Amerikaansk steat Ohio
* Wyoming (Pennsylvania), in plak yn 'e Amerikaansk steat Pennsylvania
* Wyoming (Rhode Island), in plak yn 'e Amerikaansk steat Rhode Island
* Wyoming (West-Firginia), in plak yn 'e Amerikaansk steat West-Firginia
* Wyoming (doarp yn Iowa County, Wiskonsin), in plak yn 'e Amerikaansk steat Wiskonsin
* Wyoming (Iowa County, Wiskonsin), in plak yn 'e Amerikaansk steat Wiskonsin
* Wyoming (Waupaca County, Wiskonsin), in plak yn 'e Amerikaansk steat Wiskonsin

;;plattelânsdistrikten
* Wyoming Township (Illinois), in plattelânsdistrikt yn 'e Amerikaansk steat Illinois
* Wyoming Township (Iowa), in plattelânsdistrikt yn 'e Amerikaansk steat Iowa
* Wyoming Township (Minnesota), in plattelânsdistrikt yn 'e Amerikaansk steat Minnesota
* Wyoming Township (Nebraska), in plattelânsdistrikt yn 'e Amerikaansk steat Nebraska

;;countys
* Wyoming County (New York)
* Wyoming County (Pennsylvania)
* Wyoming County (West-Firginia)

;;oar
* Wyoming Hill (MBTA-stasjon) in tramstasjon yn Melrose (Massachusetts)
* Wyomingdelling, in delling yn 'e Amerikaanske steat Pennsylvania
* Wyomingberchtme, in berchtme yn 'e Amerikaanske steat Wyoming
** Wyoming Peak, in 3.463 m hege berchtop yn it Wyomingberchtme

#### Kanada
* Wyoming (Ontario), in plak yn 'e Kanadeeske provinsje Ontario

### Oar
* Slach by Wyoming (1778), in fjildslach yn 'e Wyomingdelling yn Pennsylvania ûnder Amerikaanske Unôfhinklikheidsoarloch
* El Gran Wyoming (b. 1955), in Spaansk presintator, akteur en komyk
* ''Wyoming'' (film út 1928), in Amerikaanske stomme film en western út 1928 ûnder rezjy fan W.S. Van Dyke
* ''Wyoming'' (film út 1940), in Amerikaanske western ûnder rezjy fan Richard Thorpe
* ''Wyoming'' (film út 1947), in Amerikaanske western ûnder rezjy fan Joseph Kane
Ies (kadaver)

**Ies** binne deade bisten of dielen dêrfan. Yn it bisteryk wurdt yn 'e regel ûnderskie makke tusken bisten dy't libje fan 'e jacht, de saneamde rôfdieren, en iesiters, dy't libje fan it iten fan bisten dy't in natuerlike dea stoarn binne of troch in ûngelok om it libben kommen binne, of fan 'e resten fan bisten dy't troch rôfdieren deade binne. Yn 'e praktyk bestiet der lykwols in grutte oerlaping tusken dy beide klassifisearrings.

Sa hat resint ûndersyk útwiisd dat de hyena, in bist dat by útstek bekend stiet as in iesiter, feitliks foar it grutste part libbet fan proaidieren dy't er sels deade hat. Guon bisten binne lykwols wol deeglik hast útslutend iesiters; dan kin men bygelyks tinke oan gieren. Ek beskate ynsekten ite ies, mar dan giet it almeast om gefallen wêrby't miggen en toarren har aaikes yn in kadaver lizze, wêrnei't de larven (maitsen) it earste part fan har libben fan it deade fleis libje. Iesiters wurdt troch de minske ornaris op delsjoen, mar se spylje in tige wichtige rol by it ôfbrekken fan dierlike resten dy't oars yn it miljeu lizzen bliuwe soene. 

De term 'ies' wurdt ek wol brûkt foar lokfoer, dat troch in jager earne dellein wurdt om iesiters te lokjen, of dat troch angelders oan 'e heak fan harren angel dien wurdt om fisken te lokjen. Yn dat lêste gefal wurdt soms ek 'libben ies' brûkt, benammen wjirmen.
Kaak (betsjuttingsside)

"**Kaak**" hat yn de Wikipedy ferskate betsjuttings:

*kaak (lichemsdiel) (ek tsjeak), in lichemsdiel by minske en dier
*kaak (skandepeal), in houten peal dêr't men foarhinne yn it iepenbier oan fêstset waard as men wat misdien hie
*kaakje, in soarte fan koekje
AJ Odudu

**AJ Odudu** (útspr.: ['e:ʤe: o'du:du:], likernôch: "eedzjee odûûdûû"; eins: **Onatejiro Odudu**; Blackburn (Ingelân), 12 febrewaris 1988) is in Britsk presintatrise en blochster fan Nigeriaansk komôf. Hja sette har karriêre útein by de BBC, mar is it bekendst wurden as presintatrise fan it reality-spin-off-programma *Big Brother's Bit on the Side*, fan 'e stjoerder Channel 5.

## Libben en karriêre
### Jonkheid en oplieding
Odudu waard berne yn Blackburn, yn it Noardingelske greefskip Lancashire, as ien fan acht bern yn it gesin fan Nigeriaanske ymmigranten. Hja genoat har oplieding efterinoar oan 'e St. Bede's Roman Catholic High School en it St. Mary's College, beide yn Blackburn, en learde doe fierder oan 'e Keele Universiteit te Newcastle-under-Lyme, yn Staffordshire, dêr't se bachelorstitels behelle yn Ingelske taal- en letterkunde en politikology.

### Karriêre
Odudu sette har karriêre útein as ferslachjouster foar it programma *BBC Blast*, op Radio Lancashire. Har earste presintaasjewurk krige se yn 2009, yn it programma *The Almost Perfect Guide to Life*, op BBC 2. Datselde jiers presintearre hja ek *The 5:19 Show*, in *[[online]]*-programma op 'e webside fan 'e BBC. Yn 2010 presintearre Odudu it berneprogramma *Teensville: Teen Witches*, en yn 2011 spile se harsels yn 'e rige *Comedy Lab*. 

Yn 2012 wie Odudu ien fan 'e presintators fan it *live*-ferslach op 'e stjoerder Sky Arts fan it Isle of Wight Festival. Yn 2013 presintearre hja mei Rylan Clark en Emma Willis foar Channel 5 it reality-spin-off-programma *Big Brother's Bit on the Side*, en letter *Celebrity Big Brother's Bit on the Side*. Yn novimber 2013 waard se datoangeande lykwols ferfongen troch Carol McGiffen.

Underwilens wie Odudu yn augustus 2013 har eigen bloch begûn op 'e webside fan it tydskrift *[[Hello (tydskrift)|Hello]]*. Yn 2014 wie se noch as panellid yn ferskate programma's te sjen.

## Keppelings om utens
*  Offisjele webside fan AJ Odudu
*  Folsleine filmografy fan AJ Odudu yn 'e ''Internet Movie Database'' (IMDb)
Blackburn (Ingelân)

**Blackburn** is in stêd yn de regio Noard West Ingelân yn it greefskip Lancashire en hie 105.085 ynwenners yn 2001 en 106.537 yn 2011. 

De stêd leit yn it noarden fan de West Pennine Moors oan de súdrâne fan de Ribble Valley, 14 km eastlik fan Preston, 34 km NNW fan Manchester en 14 km benoarden de grins fan Grut Manchester. 

## Ekonomyske skiednis
Yn de stêd waard sûnt heawei 13e iuw al wollen stoffen makke, mar waard it sintrum fan de tekstylyndustry yn de tiid fan de Yndustriële revolúsje. Healwei de 20e iuw rekke dy yndustry yn de nederklits, lykas mear yndustryen yn noardingelske plakken. Sûnt de 50er jierren hat de stêd te krijen hân mei in grutte ynstream fan ymmigranten út benammentlik Yndia en Pakistan. Sûnt 1958 is der in soad ynvestearre yn de ûntjouwing fan Blackburn, net allinne mei stipe fan de oerheid, mar ek mei jild út it Jeropeesk Regionaal Untwikkelings Fûns.

## Toponymy
In 1086 waard it plak foar it earst neamd as *Blacheburne* yn it Domesday Book, dat betsjut: ‘donker kleurde burn’ (*burn* betsjut ‘stream’) út it Aldingelske *blæc* “swart” en burna “stream”. 


Ofbyld:Blackburn Cathedral west front.jpg|De katedraal fan Blackburn
Ofbyld:Town Hall Blackburn Lancashire.jpg|It 19e iuwske stedhûs mei it nije út de jierren sechtich rjochts


## Berne yn Blackburn
* Kathleen Ferrier (22 april 1912-1953), kontra-alt
* Ian McShane (29 septimber 1942), akteur
* Tony Ashton (1946-2001), pianist, sjonger, komponist en produsint (Ashton, Gardner and Dyke)
Blackburn

Plakken yn Ingelân:
* Blackburn (Lancashire), in stêd yn it Ingelske greefskip Lancashire
* Blackburn en Darwen, in unitary authority yn de Ingelske regio Noard West Ingelân

Plakken yn Skotlân:
* Blackburn (Aberdeenshire)
* Blackburn (West-Lothian)

Plakken yn de FSA:
* Blackburn (Arkansas)
* Blackburn (Louisiana)
* Blackburn (Missoury)
* Blackburn (Nevada)
* Blackburn (Noard-Karolina)
* Blackburn (Ohio)
* Blackburn (Oklahoma)
* Blackburn (West-Firginia)
Amazône

*Amazônes, in naasje fan froulike kriichsters út 'e Grykske mytology
*Amazône (rivier), in rivier yn Súd-Amearika
**Amazônebekken, it streamgebiet fan 'e rivier
**Amazônereinwâld, it reinwâld dat it Amazônebekken bedekt
*amazône (ruter), in froulike ruter
*amazônehâlding (ek bekend as beriden, riden of de cowgirl-hâlding), in seksuële posysje wêrby't de man op 'e rêch leit en de frou boppe-op him sit
Fokker S.14

De **Fokker S.14** "Machtrainer" wie strieltrener dy't tusken 1955 en 1967 by de Nederlânske Loftmacht tsjinne hat. It fleantúch hie in luchtynlit yn de noas fan de romp en wie útrisd mei Martin-Baker sjitstuollen.
Ynstrukteur en learling sieten neist elkoar, in ûngewoane opstelling foar dizze kategory treners.
De fleanders mochten graach oer de S.14 meidat er noflik fleach en meidat er in legere lâningsfaasje hie as de measte strieljagers út de tiid; dat hie mei te krijen mei de rjochte fleugel mei syn grutte oerflak.

## Skiednis
### Produksje
De Fokker S.14 fleach foar it earst op 19 maaie 1951. It is it earste troch Fokker boude strielfleantúch en it earste strielfleantúch yn de wrâld dat as trener ûntwurpen waard; oars as bygelyks de Lockheed T-33, dy't in 2-sits fariant ôflaat fan de P-80 Shooting Star wie.

De iennichste bestellingen foar de S.14 kamen fan de Nederlânske loftmacht dy't totaal 20 ûntfong. Dy krigen de nûmers L-1 o/m L-20. It earste tastel fan dy rige waard 3,5 jier nei de earste flecht fan it prototype ôflevere.

Yn 1952 wiene de lisinsjerjochten oan Fairchild tasein. Sy hopen dat se it fleantúch oan de US Air Force slite koene. Dy hie lykwols gjin ferlet meidat se om 1955 hinne de Cessna T-37 Tweet- trainer ta foldwaan krigen hie.

Yn 1958 binne der in stikmannich modifikaasjes op it prototype (PH-XIV) trochfierd. Hy krige yn it plak fan de Rolls-Royce Derwent-strielmotor in Rolls-Royce Nene Mk.3-motor. Dit wizige prototype hie de oantsjutting machtrainer Mk II. De kisten foar de KLu wiene allegear útrist mei RR Derwent 8-motoren

### Tsjinsterioade by de Keninklike Loftmacht
Yn it foarste plak wiene de S.14's ornearre foar it fertroud meitsjen fan de piloaten mei it fleanen fan strielfleantugen.
Guonts waarden ek foar promoasjedoelen brûkt. De L-4 makke yn 1955 omgong troch de Feriene Steaten. Op ien fan dy flechten stoarte it tastel del en ferlear de bekende tsetpiloat Gerben Sonderman fan Drachten it libben.

Ek hat ris in S.14 meidien oan de race tusken Londen en Parys, yndertiid in bekend ferskynsel yn de loftfeart.

## Spesifikaasjes

## Literatuer
* , *"Twenty-One Worldbeaters:Fokker's S.14 Machtrainer"*. *Air Enthusiast*, nû. 103, jannewaris/febrewaris 2003, siden52–57. Stamford, UK: Key Publishing. ISSN 0143-5450.

## Sjoch ek
*Lockheed T-33
Kastiel fan Tarradale

It **Kastiel fan Tarradale** (Ingelsk: *Tarradale Castle*) wie in kastiel dat deunby it doarp Muir of Ord stie, yn 'e Skotske Heechlannen, op it Swarte Eilân (eins in skiereilân), oan 'e noardkust fan Skotlân. Yn 1308 waard dizze fêsting ûnder de Earste Skotske Unôfhinklikheidsoarloch ynnommen troch kening Robert&nbsp;I fan Skotlân, dy't it kastiel neitiid ferrinnewearje liet. Tsjintwurdich is der neat mear fan oer, en sels de persize lokaasje fan is ûnbekend. Men ornearret lykwols dat it Kastiel fan Tarradale noardwestlik fan it hjoeddeistige lânhûs Tarradale House stien hawwe moat.
Theatre World Award

De ***Theatre World Award*** is in Amerikaanske teäterpriis dy't elts jier oan it begjin fan juny yn New York útrikt wurdt oan ferskate akteurs en/of aktrises, foar in treflik teäterdebút op Broadway of *[[off-Broadway]]* yn 'e stêd New York. Dizze priis waard oarspronklik ynsteld troch John A. Willis, de haadredakteur fan it gesachhawwende Newyorkske teäterjierboek *[[Theatre World]]*, en hy waard foar it earst útrikt yn 1946, foar it teäterseizoen 1945-1946. De trofee is in byldsje, ûntwurpen troch keunstner Harry Marinsky, dat bekend stiet as de 'Janus', nei de Romeinske god fan opkomsten, ôfgongen en alle soarten fan begjinnen.

Ferbûn mei *Theatre World Award* binne twa spesjale prizen, dy't ûnder deselde seremoanje útrikt wurde. De *Dorothy Loudon Starnaby Award* waard yn 2009 ynsteld en wurdt útrikt troch de Dorothy Loudon Foundation. Dizze priis is ferneamd nei de aktrise Dorothy Loudon, en waard yn 2013 omneamd ta de *[[Dorothy Loudon Award for Excellence in the Theater]]*. Yn 2013 waard ek de John Willis Award ynsteld (ferneamd nei de oprjochter fan 'e *World Theatre Awards*), dat in oeuvrepriis is, dy't de earste kears wûn waard troch toanielfeteraan Alan Alda. Foar in list mei winners fan 'e *Theatre World Award* en ferbûne prizen, sjoch op dizze side, op 'e Ingelske Wikipedy.

## Keppelings om utens
*Offisjele webside fan 'e ''Theatre World Awards''
Matlock (Ingelân)

**Matlock** is de haadstêd fan it Ingelske greefskip Derbyshire. De stêd leit yn de delling fan de rivier Derwent oan de súdeastgrins fan it nasjonaal park Peak-District, sa'n 35 km benoarden Derby. Yn Matlock sit sawol it bestjoer fan it greefskip as it distrikt Derbyshire Dales.


File:Bank Road, Matlock - geograph.org.uk - 937427.jpg|It sintrum
Ofbyld:Matlock - Town Hall.jpg|Stedhûs
File:Matlock - Chapels on Bank Road.jpg|Alde Metodistetsjerke


## Keppelings om utens
* Shiednis: Matlock, Matlock Bath and Matlock Dale
* Derbyshire Dales District Council 
* Derbyshire County Council
* Matlock: ynformaasje foar toeristen